S-417/2016

Mál þetta, sem dómtekið var 11. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 1. nóvember síðastliðinn, á hendur J-x-x Z-x-x, kt. 000000-0000, Fannborg 1 í Kópavogi, „fyrir umferðarlagabrot, með því að hafa föstudaginn 17. júní 2016 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 60 ng/ml) um Reykjanesbraut í Reykjavík, til móts við Sprengisand, þar sem lögregla stöðvaði aksturinn“ og að hafa með þeim hætti brotið gegn 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Í ákæru er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt því sem greinir á framlögðu sakavottorði, á ákærði að baki sakaferil sem nær aftur til ársins 2012, en þar af koma eftirgreind tilvik til skoðunar við ákvörðun refsingar í máli þessu. Hann samþykkti greiðslu sektar og sviptingu ökuréttar í tólf mánuði með sátt hjá lögreglustjóra 25. maí það ár, fyrir að hafa ekið ölvaður og án þess að hafa öðlast ökuréttindi. Með annarri þess háttar sátt 26. nóvember sama ár samþykkti hann greiðslu sektar og 24 mánaða sviptingu ökuréttar frá þeim degi, fyrir brot gegn umferðarlögum, þar á meðal vegna brota gegn sömu lagaákvæðum. Með dómi 11. júní 2015 var hann dæmdur í þrjátíu daga fangelsi, skilorðsbundið til tveggja ára, fyrir þjófnaðarbrot og var sá dómur birtur ákærða 19. janúar 2016. Með sátt hjá lögreglustjóra 23. júlí 2015 samþykkti hann svo sektargreiðslu og þriggja ára sviptingu ökuréttar, fyrir umferðarlagabrot, þar á meðal fyrir ölvunarakstur. Með brotum sínum í máli þessu hefur ákærði rofið skilyrði fyrir framangreindri frestun á fullnustu þrjátíu daga fangelsisrefsingar samkvæmd dómnum frá 11. júní 2015 og með vísan til 60. gr. almennra hegningarlaga nr. 19/1940, er refsing þess dóms því tekin upp og dæmd með þeirri refsingu sem ákærða er nú gerð. Eftir framangreindu, sbr. meðal annars 5. tl. 1. mgr. 70. gr. sömu laga og samkvæmt 77. gr. þeirra laga, þykir refsing ákærða hæfilega ákveðin fangelsi í sextíu daga og skal fullnusta hennar bundin skilorði á þann veg sem nánar greinir í dómsorði.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, J-x-x Z-x-x, sæti fangelsi í sextíu daga. Fresta skal fullnustu þrjátíu daga refsingarinnar og falli sá hluti hennar niður að liðnum þremur árum frá dómsuppsögu, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 97.057 krónur í sakarkostnað.

H-kk-nf Þ-kk-nf